Leon van Nierop se resensie: Seance | Maroela Media
Met Suki Waterhouse en Madisen Beaty
O ja, clichés is hier in groter oorvloed as Namakwalandse daisies in die lente in die Noord-Kaap. Maar soos iemand onlangs gekla het oor "oe, al die melodrama in sepies!" wil 'n mens vertroostend sê: sekere genres het sekere reëls, en soos sepies soms uit melodramatiese geween bestaan, wemel grillers (dink aan Suspiria waarmee hierdie film ooreenkomste toon), van sy eie clichés.
Hier is enkeles: vloerplanke wat in spokerige vervalle huise (in dié geval 'n skool) kraak, 'n storttoneel met water wat die kamera bespuit, 'n figuur wat vinnig agter die slagoffer in die skadu's verbybeweeg, grieselmusiek op die regte skrikmaak-oomblik, 'n mes wat 'n keel oopkloof, kerse wat flikker en eensklaps uitdoof en 'n monsteragtige skoolhoof. Ag, die lys is eindeloos.
'n Meisieskool word geruk wanneer een van die leerders, wat 'n grap probeer maak het oor iemand se dood, deur die Edeline-spook geteister en uiteindelik vermoor word. En ja, jy het reg geraai, al die skooldogters, behalwe die heldin, word die een ná die ander uitgemoor. Grusaam, alhoewel hierdie geweld nie so blatant is dat jy jou bed op bakstene sal plaas om daarna 'n oog op mekaar te kry nie. Die beperking is 16.
'n Geheimsinnige meisie, nogal onthutsend goed gespeel deur Suki Waterhouse, arriveer in die plek van die eerste meisie wat vermoor is – of was dit selfdood?! Julle ken die storie. Maar dan begin die nare meisies (hoekom is skooldogters altyd so naar met mekaar?) een ná die ander sterf. Is dit die spook? Is daar 'n Halloween-monster wat alles beheer? Sal die vloerplank op die regte oomblik kraak? En daardie gekrap aan die halfoop deur… sal die skuldige se oog daardeur loer?
Seance gaan natuurlik oor 'n groep meisies wat 'n seance hou wat momentum aan al hierdie grusaamhede verskaf. Maar wie sit werklik hieragter? En hoekom het die skool omtrent net 10 meisie-leerders?
Nou weet jy wat om te verwag. Net aanbeveel as jy toevallig by die teater is en jou masker saamgebring het.